“Zǎn mə vɔ́lī lúman ai Gabaóŋ, amú ā tīndí ámvóé ai Yosué, ai bɔ́n bə́ Ísraɛ̂l.” 5Ńdɔ fɔ́ɔ́ mińkúkúmá mítán mí Amorít, éví yā Yērúzalɛm, ai éví yā Hébron, ai éví yā Yarmut, ai éví yā Lakish ai éví yā Eglôn bə́ ngabáman fǔfulu, ai mińkán myábán mísə, bə́ kə́ tsǎg Gabaóŋ bītá bə́ ngalúman ai nyé. 6Ńdɔ̄ hḿ bǒd yā Gabaóŋ bə́ ngálom bod ábə Yosué á ńkān bítá yā Gilgal, nə́ bə́ kə̄ nyé kǎd naa: “Tə wadzóge bitúgā bíe, zǎg ávōl ó zū bía ka, ó zū bía nyii, amú mīńkúkúmá mí Amorít mísə̄ mí bɔ yǎ kíŋ nə́ bálūman ai bíā.” 7Ńdɔ fɔ́ɔ́ Yosué á ngābɛ́d á Gilgal ai bod bítá bóé bə́sə ai biwólō mínyóyɔ́g mísə. 8Ǹtondôbə nyé ai Yosué nâ: “Tə wambádā bɔ́, mə və́ yǎ bɔ̄ á mɔ́ móe, tɔ m̀bɔ́g á sə́ kig wa dzǎm kād.” 9Ńdɔ Yosué á ngátíe á Gilgal, a wulu ńgúmā ńtíé álú ńdɔ ǎ kə̄ bɔ́ kwí ńsibiná. 10Ńdɔ Ǹtondôbə a ngátúlī bɔ́ á fyɛ́ á mís mə́ Ísraɛ̂l, a bɔ̌ nə̄ bə́ kpe bɔ́ sɔ́ á Gabaóŋ, ǎ ngakə fɔ́ɔ́ fə a tsídan bɔ́ á zēn yǎ ńlūmbū yā Bet Horôn, a yídí bɔ̄ a kələ kwí á Azéka ai á Makéda. 11Bə́ ngə́lə bə́ túbū nálā ósū Ísraɛ̂l á ńlūmbū yā Bet Horôn, ndɔ́ Ǹtondôbə a ngáwoa bɔ́ bod mə́tâg á yób a kələ kwí á Azéka, ńdɔ̄ bə́ ngáman wú. Ábím á ngáwú mə̄tâg mə́tē bə́ ngábə́ ábuí bə́ lodo ébá bə́ ngáwú ai okəŋ bítá bɔ́n bə́ Ísraɛ̂l. 12Ámōs Ńtondôbə a ngávə́ bə Amorít á mɔ́ mə́ bɔ́n bə́ Ísraɛ̂l, ńdɔ Yosué á ngākɔ́bɔ ai Ǹtondôbə, á zāŋ bɔ́n bə́ Ísraɛ̂l, ńdɔ a ngábódo ǹkɔ́bɔ, nyé nâ: “Ǎ ńló dzóbo, tə́bə́gə̄ á tis á Gabaóŋ, wa ngɔn, á ḿbīgílí yā Ayalôn.”